Mamphela Ramphele handig die leisels oor | Maroela Media
"Ek het altyd gesê ek was 'n brug en sou seker maak dat die leisels op 'n geskikte tyd aan 'n nuwe generasie leiers oorhandig word," het Ramphele gesê. "Ek gaan 'n tydjie neem om oor Agang SA se pad tot dusver te besin. Ek sal dan terugkom om die party en Suid-Afrika saam met julle almal op te bou."
Sy erken haar party se prestasie tydens vanjaar se algemene verkiesing was vir haar 'n teleurstelling. "Maar watter standpunt ons ook al mag hê, dit was wonderlik om te sien dat miljoene mense stem en die politieke vryheid laat voortleef waarvoor soveel baklei, en soveel gesterf het." Klik hier om haar volledige brief te lees.
Agang SA het 52,350 stemme, of 0.28%, tydens die verkiesing verwerf, asook twee setels in die parlement. Die party het Donderdag die twee kandidate aangekondig wat dié setels gaan vul. Die twee is Mike Tshishonga, die party se voorsitter, en Nyameka Mguzulo, die jeugforum-koördineerder.
Ramphele het gesê sy sal beskikbaar wees om Mguzulo en Tshishonga by te staan. Sy het bygevoeg dat die party harder en slimmer gaan werk om vordering in 2016 se plaaslike verkiesing te maak. – SAPA